KOMISIJOS SPRENDIMAS
2009 m. liepos 29 d.
kuriuo keičiamas Sprendimas 2006/433/EB, nustatantis Bendrijos finansinę pagalbą kompensuoti išlaidoms, patirtoms 2002 m. Vokietijoje taikant neatidėliotinas kovos su klasikiniu kiaulių maru priemones
(pranešta dokumentu Nr. C(2009) 5866)
(Tekstas autentiškas tik vokiečių kalba)
(2009/580/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į 3 straipsnį,
kadangi:
(1)
Sprendime 90/424/EEB nustatytos Bendrijos finansinės paramos, skirtos specialiųjų veterinarijos priemonių, įskaitant skubias priemones, išlaidoms padengti, skyrimo procedūros.
(2)
Komisijos sprendimu 2003/745/EB Vokietijai buvo suteikta Bendrijos finansinė parama išlaidoms, patirtoms 2002 m. taikant skubias kovos su klasikiniu kiaulių maru priemones, padengti (2).
(3)
Komisijos sprendimu 2006/433/EB nustatyta bendros Bendrijos finansinės paramos suma išlaidoms, susijusioms su klasikinio kiaulių maro likvidavimu 2002 m., padengti (3).
(4)
Minėta parama skirta po to, kai 2003 m. lapkričio 19 d. Vokietijos valdžios institucijos pateikė paraišką pagal Sprendimą 2003/745/EB. Toje paraiškoje buvo padaryta nuoroda į kelias nebaigtas bylas. Šios bylos baigtos tik 2007 m. gruodžio 27 d.2008 m. sausio 8 d. Vokietijos valdžios institucijos atliko su tuo susijusį mokėjimą. Kadangi pradinėje paraiškoje buvo aiškiai nurodytos nebaigtos bylos, Komisija laikosi nuomonės, kad jų baigimui skirtą terminą reikia laikyti tinkamai pateisintu vėlavimu mokėti, dėl kurio, remiantis Sprendimo 2003/745/EB 4 straipsnio 1 dalies paskutine pastraipa, leidžiama sumažinimo netaikyti.
(5)
2008 m. birželio 19 d. Vokietija pateikė papildomą oficialią paraišką padengti išlaidas, kaip nustatyta Sprendimo 2003/745/EB 5 straipsnio 1 dalyje. Papildomoje paraiškoje nurodyta suma yra susijusi su išlaidomis, kurių Vokietijos valdžios institucijos iš pradžių nepadengė.
(6)
Šiai papildomai paraiškai atitinkamai taikomos Sprendimo 2003/745/EB ir ypač jo 2 straipsnio b ir c punktų ir 4 straipsnio nuostatos.
(7)
Atsižvelgiant į pirmiau minėtas aplinkybes Sprendime 2006/433/EB nurodytą bendros Bendrijos finansinės paramos sumą reikėtų pakeisti.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/433/EB 1 straipsnio tekstas pakeičiamas taip:
„1 straipsnis
Remiantis Sprendimu 2003/745/EB, nustatoma, kad bendra Bendrijos finansinė parama išlaidoms, patirtoms 2002 m. Vokietijoje likviduojant klasikinį kiaulių marą, padengti yra 970 167,31 EUR.
Kadangi dvi 460 000 EUR ir 465 808,47 EUR išmokos jau skirtos, nustatoma, kad Bendrijos finansinės paramos likutis yra 44 358,84 EUR.“
2 straipsnis
Šis sprendimas skirtas Vokietijos Federacinei Respublikai.
Priimta Briuselyje, 2009 m. liepos 29 d.